Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 513/13/8807	Michalovce, 18.12.2013
EEČ : 2-66-7-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 04. 06. 2013 v dopoludňajších hodinách presne nezisteného času  v Michalovciach na ul. Leningradskej č. 3504/14 v byte poškodenej XXXXX sa dopustil krádeže tým spôsobom, že počas toho, kedy tam riadne býval z neuzamknutej detskej pokladničky nachádzajúcej sa v obývacej izbe uvedeného bytu odcudzil finančnú hotovosť 400,- €, čím poškodenej XXXXX spôsobil škodu vo výške 400,- €,

lebo je trestné stíhanie neprípustné podľa § 9 odsek 1 písmeno f

Odôvodnenie:
	Poverený príslušník Obvodného oddelenia PZ XXXXX uznesením zo dňa 04. 06. 2013  sp. zn. ORP-816/MI-MI-13 začal trestné stíhanie vo veci a uznesením rovnakej spisovej značky zo dňa 13.  11. 2013 poverený príslušník PZ vzniesol obvinenie XXXXX pre prečin krádeže podľa § 212 ods. 1 Tr. zákona na tom skutkovom základe, ako je to uvedené vo výrokovej časti tohto uznesenia. 

	Poverený príslušník PZ, Obvodného oddelenia PZ XXXXX po ukončení prípravného konania predložil prokurátorovi zhromaždený spisový materiál s návrhom na zastavenie trestného stíhania obvineného XXXXX.

	Preskúmaním spisového materiálu som zistil, že návrh povereného príslušníka PZ je dôvodný.

	Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

	Podľa § 9 ods. 1 písm. f) Tr. poriadku trestné stíhanie nemožno začať, a ak bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Podľa § 211 ods. 1 Tr. poriadku trestné stíhanie pre trestný čin krádeže podľa § 212 Tr. zákona a iné uvedené trestné činy, proti tomu kto je vo vzťahu k poškodenému osobou, voči ktorej by mal poškodený ako svedok právo odopierať výpoveď, možno začať a v už začatom trestnom stíhaní pokračovať iba so súhlasom poškodeného.

	Podľa § 212 ods. 1 Tr. poriadku poškodený oznámi prejav vôle podľa § 212 ods. 1 prokurátorovi alebo policajtovi písomne alebo ústne do zápisnice.

	Z výpovede svedkyne - poškodenej  XXXXX, svedka XXXXX je zrejmé, že obvinený XXXXX je bratom poškodenej XXXXX a teda poškodená je aj osobou, ktorá v zmysle § 130 Tr. poriadku má ako svedok právo odoprieť výpoveď, nakoľko sú obidvaja príbuzný v priamom rade.

	Svedkyňa - poškodená XXXXX pri svojom výsluchu dňa  23. 11. 2013 po poučení v zmysle ustanovenia § 211 Tr. poriadku uviedla do zápisnice, že nedáva súhlas na trestné stíhanie svojho brata XXXXX, ktorý jej odcudzil finančnú hotovosť 400,- €. 

	Vzhľadom na horeuvedené je zrejmé, že nebol daný súhlas poškodenej XXXXX na trestné stíhanie jej brata - XXXXX, preto nie možné v predmetnej trestnej veci ďalej konať.

	Z uvedených dôvodov sa trestné stíhanie proti obvinenému XXXXX v predmetnej trestnej veci zastavuje.

	Týmto uznesením nie sú dotknuté práva poškodenej XXXXX na náhradu škody, ktorú si môže uplatniť v občianskosúdnom konaní.

	Vzhľadom k vyššie uvedenému bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Rudolf Mirdala
prokurátor